IT-UTFORDRINGER: NAVs modernisering har vært så krevende at NAV-sjef Joakim Lystad to ganger har fått «topplederrådgivning» fra firmaet Accenture - som er en stor leverandør av IT-tjenester til NAV. Foto: Javad Parsa/VG

NAV gir omstridt selskap ny kontrakt

Til tross for advarsler om mulig inhabilitet, gir NAV-sjefen firmaet Accenture nok en kontrakt der de potensielt kan tjene på rådene de gir.

Oppdatert 3. februar 2014

Artikkelen er over seks år gammel

IT-bommen i NAV Moderniseringen i NAV hadde som hovedmål å bygge en felles IT-plattform, men etter å ha brukt 700 millioner møtte prosjektet veggen.

Firmaet Accenture, som drifter det gamle IT-programmet «Pesys», fikk oppdraget med å gi NAV-sjefen råd da arbeidet med det nye systemet ble skrinlagt.

Tidligere arbeidsminister Anniken Huitfeldt ble varslet om IT-problemene den 5. juni, men ventet til etter valget med å varsle Stortinget. Vis mer

Accenture har fått tilslag på en ny kontrakt for å gi konsulentråd om IT-moderniseringen i NAV. Dermed kan de enda en gang være med på å styre IT-utviklingen i en retning de selv kan tjene på.

Som VG har avdekket kan ikke NAV svare på hvor mye av gigantinvesteringen i ny IT-plattform som er bortkastet, etter at man hadde brukt 700 millioner kroner.

Bakgrunn: Gigant-satsing ble NAV-bom

Da arbeidet med «Moderniseringsprogrammet» som en adskilt enhet i NAV ble skrinlagt, ble det nemlig klart at hovedmålet, en ny og felles IT-plattform, ikke ville bli oppnådd.

Driftet annet IT-system

I stedet valgte man å bygge videre på det eksisterende programmet, «Pesys». Underveis hentet NAV inn råd fra firmaet Accenture, til tross for at samme firma drifter dette dataprogrammet.

Da Accenture fikk oppdraget anbefalte NAVs egen anskaffelsesseksjon ny utlysning fordi det kunne innebære et habilitetsproblem.

Men NAV hadde i stedet en kvalitetssikring utført av selskapet A2, som fastslo at reglene var blitt fulgt. Men som VG har skrevet har samtlige eiere og ledere i A2 selv bakgrunn fra Accenture.

Til tross for det tidligere arbeidsforholdet konkluderte A2 med at «det på lengre sikt vil være uheldig å gjøre seg for avhengig av en leverandør (i denne sammenheng Accenture).»

Også habilitetseksperter har kritisert det tette forholdet mellom NAV-ledelsen og Accenture.

- En stinkende suppe

VG er kjent med at flere av de andre IT-selskapene som var involvert i «Moderniseringsprogrammet» før omleggelsen har tapt flere titalls millioner. IT-bransjens fagavis, digi.no, har kalt hele saken «en stinkende suppe».

Men like fullt får Accenture nå konsulentoppdraget som skal gi NAV-ledelsen «topplederrådgivning» om forberedelsen av del 2 og 3 av NAvs moderniseringsarbeid.

- Vi er pålagt å følge anskaffelsesregelverket og velge det tilbudet som best møter kravene i utlysningsteksten. Det var altså Accenture som best svarte på kravene i utlysningsteksten, skriver NAV-sjef Joakim Lystad i en epost til VG om saken.

Kan ikke svare

Av hensyn til kontraktsforholdet kan NAV ikke svare VG på hva verdien av selve kontrakten er, men etter det VG kjenner til er det en ramme på fem millioner kroner. Hvor mye Accenture eventuelt kan tjene på rådene de selv gir, kan heller ikke NAV svare på.

- Habilitet vurderes både ved kontraktsinngåelse og underveis i arbeidet. Dette gjøres av både NAV og den aktuelle konsulent. De fleste arbeidsoppgavene som konsulentene skal utføre i utviklingssekretariatet, er ikke av en slik art at det vil gi habilitetsutfordringer, svarer Lystad.

Accenture ønsker ikke å svare VG om saken, men viser til et tidligere svar de har sendt på epost:

- Accenture har under sine kontraktsforhold med NAV overholdt gjeldende avtaler og regelverk, inkludert relevante habilitetsregler, skriver selskapet i en uttalelse til VG.

Publisert: 27.01.14 kl. 14:10 Oppdatert: 03.02.14 kl. 11:49